Den politiske licensaftale mellem regeringen og Dansk Folkeparti skal ændres. Det siger Liberal Alliances finansordfører, Joachim B. Olsen, efter at beregninger fra Cepos har vist, at aftalen på lang sigt vil øge skattetrykket.

Det var ellers meningen, at det skulle blive billigere for danskerne, når licensregningen blev flyttet over på skattebilletten. Beregninger fra Finansministeriet har vist, at alle familietyper ville få en skattelettelse.

Men Cepos har undersøgt forudsætningerne for den aftale og er altså kommet frem til, at der på lang sigt - efter 2025 - vil være tale om en stigning i skattetrykket.

- Det er uacceptabelt og imod intentionen i den politiske aftale, siger Joachim B. Olsen.

- Regeringen må sætte sig ned sammen med DF og få ændret aftale, så den politiske intention, de fire partier har haft, kan blive realiseret i den virkelige verden.

Cepos: Særdeles kritisabelt

Ifølge Cepos cheføkonom, Mads Lundby Hansen, giver regeringen danskerne et forkert billede af aftalen, når de fremlægger familietypeberegninger, der viser, at alle familietyper vinder på aftalen.

Det er nemlig kun rigtigt i de første år, siger Mads Lundby Hansen. På længere sigt er der tale om en skattestigning:

- Når omlægningen indebærer en varig skatteforhøjelse, så er det fordi, at licensen har været reguleret med prisinflationen på cirka to procent.

- Den nye finansiering af DR over personskatten vil imidlertid vokse med lønudviklingen på tre procent om året, siger Mads Lundby Hansen.

Når han lægger det hele sammen, er der tale om en varig stigning i skattetrykket på cirka 500 millioner kroner:

- Det er særdeles kritisabelt, at skatteomlægningen har været udlagt som en skattelettelse. Det er forkert, da der er tale om en varig skatteforhøjelse på cirka 500 millioner kroner, siger Mads Lundby Hansen.

Læs også : Medieaftale: Besparelse i DR og afskaffelse af licens deler brugerne

Han peger på, at regeringen kan undgå den varige skatteforhøjelse ved ikke at reducere helt så markant i personfradraget.

- I stedet for at reducere personfradraget med 2900 kroner, så kan man reducere det med 2400 kroner. Så er der hverken tale om en varig skattestigning eller en skattelettelse.

- Hvis politikerne vil gennemføre en skattelettelse så skal personfradraget reduceres yderligere, siger Mads Lundby Hansen.